次韵濮十太尉喜雨
作者：王十朋
朝代：宋

paragraphs: 去歲秋大水，民食方苦艱。
丁壯尚流離，而况白與班。
今春又不雨，事與安危関。
使符下列郡，呼雩舞童鬟。
投文責老龍，貪睡何癡頑。
我聞救災術，迺在人事間。
興師古有衛，决獄唐稱顔。
年因弔伐有，雨送軺車還。
嗟此旱魃虐，和氣知誰干。
半歲幸一雨，人心寧不歡。
麥秀禾可植，田里庶少安。
上紓當宁憂，吏責亦稍寬。
我家簫峯下，山長路漫漫。
東臯有先業，頗亦知艱難。
歸耕願及早，免起將蕪嘆。